CELEX: 32016D2269
Language: hu
Date: 2016-12-15 00:00:00
Title: A Bizottság (EU) 2016/2269 végrehajtási határozata (2016. december 15.) India központi szerződő felekre vonatkozó szabályozási keretének a 648/2012/EU európai parlamenti és tanácsi rendelet szerinti egyenértékűségéről

16.12.2016   
            
            
               HU
            
            
               Az Európai Unió Hivatalos Lapja
            
            
               L 342/38
            
         A BIZOTTSÁG (EU) 2016/2269 VÉGREHAJTÁSI HATÁROZATA
   (2016. december 15.)
   India központi szerződő felekre vonatkozó szabályozási keretének a 648/2012/EU európai parlamenti és tanácsi rendelet szerinti egyenértékűségéről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (1) és különösen annak 25. cikke (6) bekezdésére,
   mivel:
   
               (1)
            
            
               A 648/2012/EU rendelet 25. cikkében meghatározott, a harmadik országokban székhellyel rendelkező központi szerződő felek elismerésére vonatkozó eljárás célja, hogy az említett rendeletben rögzítettekkel egyenértékű szabályozási előírásokat alkalmazó harmadik országban székhellyel rendelkező és ott engedélyezett központi szerződő felek számára lehetővé tegye elszámolási szolgáltatások nyújtását az Unióban székhellyel rendelkező klíringtagok vagy kereskedési helyszínek számára. Az elismerési eljárás és az annak keretében hozott, az egyenértékűségre vonatkozó határozatok így hozzájárulnak a 648/2012/EU rendelet átfogó céljának eléréséhez: a stabil és biztonságos központi szerződő felek – ideértve a harmadik országban székhellyel rendelkező és ott engedélyezett központi szerződő feleket is – alkalmazásának a tőzsdén kívüli származtatott ügyletek elszámolására történő kiterjesztése révén csökkenti a rendszerszintű kockázatot.
            
         
               (2)
            
            
               Ahhoz, hogy valamely harmadik ország központi szerződő felekre vonatkozó jogi szabályozását az uniós jogi szabályozással egyenértékűnek lehessen tekinteni, a harmadik ország jogi és felügyeleti keretrendszere alkalmazásának lényegileg az uniós követelményekkel egyenértékű eredményre kell vezetnie az elért szabályozási célkitűzések tekintetében. Az egyenértékűség értékelésének célja ezért annak ellenőrzése, hogy India jogi és felügyeleti keretrendszere biztosítja-e, hogy az ott székhellyel rendelkező és engedélyezett központi szerződő felek nem teszik ki az Unióban székhellyel rendelkező klíringtagokat és kereskedési helyszíneket nagyobb kockázatnak, mint amekkorának az Unióban engedélyezett központi szerződő felek tennék ki őket, és következésképpen nem okoznak elfogadhatatlan mértékű rendszerszintű kockázatot az Unióban. Ennek során mindenekelőtt azt kell figyelembe venni, hogy az uniós pénzügyi piacnál kisebb pénzügyi piacokon folytatott elszámolási tevékenységek lényegesen kisebb kockázatot hordoznak.
            
         
               (3)
            
            
               A Bizottság 2013. szeptember 1-jén megkapta az Európai Értékpapírpiaci Hatóságnak (ESMA) az Indiában engedélyezett központi szerződő felekre alkalmazandó jogi és felügyeleti keretrendszerről alkotott szakvéleményét. A szakvéleményben megállapítást nyert, hogy a joghatósági szinten alkalmazandó jogi és felügyeleti keretrendszer biztosítja, hogy az Indiában engedélyezett központi szerződő felek, amelyek számos terület tekintetében jogilag kötelező érvényű követelményeket jelentő belső szabályokat és eljárásokat fogadtak el, megfeleljenek a 648/2012/EU rendelet IV. címében meghatározott követelményekkel egyenértékű jogilag kötelező érvényű követelményeknek.
            
         
               (4)
            
            
               A 648/2012/EU rendelet 25. cikkének (6) bekezdésével összhangban három feltételnek kell teljesülnie annak megállapításához, hogy valamely harmadik ország jogi és felügyeleti keretrendszere az ott engedéllyel rendelkező központi szerződő felek tekintetében egyenértékű az említett rendeletben rögzített követelményekkel.
            
         
               (5)
            
            
               Az első feltétel az, hogy az adott harmadik országban engedéllyel rendelkező központi szerződő feleknek olyan, jogilag kötelező érvényű követelményeket kell teljesíteniük, amelyek egyenértékűek a 648/2012/EU rendelet IV. címében megállapított követelményekkel.
            
         
               (6)
            
            
               A vállalati értékpapírokat és származtatott pénzügyi eszközöket elszámoló és az Indiai Értékpapír- és Tőzsdetestület (Securities and Exchange Board of India, SEBI) (a SEBI-rendszer) felügyelete alá tartozó, Indiában engedélyezett központi szerződő felekre vonatkozó jogilag kötelező érvényű követelmények közé tartozik az értékpapír-szerződésekre vonatkozó, 1956. évi törvény (SCRA-rendelet) és az értékpapír-szerződésekre (tőzsde és elszámoló társaságok) vonatkozó, 2012. évi rendeletek (a rendeletek), amelyeket 2012 júniusában az Indiai Értékpapír- és Tőzsdetestület az SCRA-rendelettel és az Indiai Értékpapír- és Tőzsdetestületről szóló törvénnyel (a SEBI-törvény) rá ruházott hatáskörök gyakorlása során fogadott el. Az Indiai Értékpapír- és Tőzsdetestület 2013. szeptember 4-én körlevelet (a körlevél) adott ki, amelyben elfogadta a pénzügyi piaci infrastruktúrákra vonatkozóan a Fizetési és Elszámolási Rendszerek Bizottsága (2) és az Értékpapír-felügyeletek Nemzetközi Szervezete által 2012 áprilisában kiadott elveket és előírta a pénzügyi piaci infrastruktúrák számára, ideértve az elszámoló társaságokat is, azok betartását.
            
         
               (7)
            
            
               Az SCRA-rendelet és a rendeletek meghatározták az elszámolási mechanizmusokra, mint a központi kormányzat és az Indiai Értékpapír- és Tőzsdetestület által elismert elszámoló társaságokra (recognised clearing corporation, RCC) vonatkozó engedélyezési rendszert. A kérelmező elszámolási mechanizmusnak az elszámolási mechanizmus tisztességes működésének és a befektetők védelmének biztosítását célzó, konkrét követelményeknek kell megfelelnie. A központi kormányzat vagy az Indiai Értékpapír- és Tőzsdetestület emellett feltételekhez kötheti az elismert elszámoló társaságok működését. Az elismert elszámoló társaságoknak belső szabályokat és eljárásokat kell elfogadniuk, amelyeket a központi kormányzat és az Indiai Értékpapír- és Tőzsdetestület az elismert elszámoló társaságoknak szóló engedély megadását megelőzően értékel, és amelyeknek a minden elismert elszámoló társaságra alkalmazandó feltételekkel összhangban kell lenniük. Az elismert elszámoló társaságok belső szabályai és eljárásai nem módosíthatók az Indiai Értékpapír- és Tőzsdetestület előzetes jóváhagyása nélkül. Ezen túlmenően az Indiai Értékpapír- és Tőzsdetestület elfogadhatja az elismert elszámoló társaságok belső szabályait konkrét kérdéseket illetően, illetve szükséges vagy sürgős esetben módosíthatja azok belső szabályait. Ezenfelül az Indiai Értékpapír- és Tőzsdetestület az elismert elszámoló társaságok belső szabályainak és eljárásainak vagy az Indiai Értékpapír- és Tőzsdetestület által kiadott iránymutatások megsértése esetén bírságot szabhat ki.
            
         
               (8)
            
            
               Az Indiában engedélyezett, államkötvényeket, pénzpiaci eszközöket és devizapiaci ügyleteket elszámoló, valamint az Indiai Központi Bank (Reserve Bank of India – RBI) (az RBI-rendszer) felügyelete alá tartozó központi szerződő felekre alkalmazandó, jogilag kötelező érvényű követelmények a következők: a fizetési és elszámolási rendszerekről szóló, 2007. évi törvény és a fizetési és elszámolási rendszerekről szóló, 2008. évi rendeletek. Az Indiai Központi Bank felhatalmazza a jogalanyokat, hogy elszámolóházat (a továbbiakban: engedélyezett elszámolóházak) működtessenek, feltéve, ha megfelelnek az előírt feltételeknek. Ezenfelül az Indiai Központi Bank bizonyos feltételekhez kötheti az engedélyt, amely mindaddig érvényben van, amíg az előírt feltételek teljesülnek. A fizetési és elszámolási rendszerekről szóló törvény értelmében az engedélyezett elszámolóházak belső szabályokat és eljárásokat fogadnak el, és kötelességük azokkal összhangban működtetni az elszámolóházat.
            
         
               (9)
            
            
               Ezen túlmenően a fizetési és elszámolási rendszerekről szóló törvény felhatalmazza az Indiai Központi Bankot általános iránymutatások vagy konkrét engedélyezett elszámolóházaknak szóló iránymutatások kiadására. Az engedélyezett elszámolóházaknak az iránymutatások mindkét típusának meg kell felelniük. Az Indiai Központi Bank 2013. július 26-án közzétette „A pénzügyi piaci infrastruktúrák szabályozására és felügyeletére vonatkozó szakpolitikai dokumentumot”, amelyben megállapítást nyert, hogy valamennyi engedélyezett elszámolóháznak meg kell felelnie a pénzügyi piaci infrastruktúrákra vonatkozó elveknek.
            
         
               (10)
            
            
               Ez a határozat kizárólag az elismert elszámoló társaságokra és az engedélyezett elszámolóházakra vonatkozó jogi és felügyeleti keretrendszer egyenértékűségére vonatkozik, nem pedig a nyersanyagpiacon elszámolási szolgáltatásokat nyújtó és a Tőzsdén Kívüli Határidős Piacok Bizottsága (Forward Markets Commission) által szabályozott és felügyelt központi szerződő felekre vonatkozó jogi és felügyeleti keretrendszerre.
            
         
               (11)
            
            
               Az Indiában engedélyezett központi szerződő felekre vonatkozó jogilag kötelező érvényű követelmények tehát kétszintű struktúrát alkotnak. Az alapelvek (az elsődleges szabályok), amelyeknek az elismert elszámoló társaságoknak és az engedélyezett elszámolóházaknak meg kell felelniük ahhoz, hogy engedélyezzék számukra az elszámolási szolgáltatások Indiában történő nyújtását, a következők: a) a SEBI-rendszer keretében az SCRA-rendeletben és a pénzpiaci infrastruktúrákra vonatkozó elveknek való megfelelést előíró, 2013. szeptember 4-i körlevéllel kiegészített rendeletekben meghatározott elismert elszámoló társaságokra vonatkozó alapelvek, valamint b) az RBI-rendszer keretében, a fizetési és elszámolási rendszerekről szóló, 2007. évi törvény és a fizetési és elszámolási rendszerekről szóló, 2008. évi rendeletek, a pénzügyi piaci infrastruktúrák szabályozására és felügyeletére vonatkozó szakpolitikai dokumentummal együtt, amely előírja a pénzpiaci infrastruktúrákra vonatkozó elveknek való megfelelést. Ezek az elsődleges szabályok alkotják Indiában a jogilag kötelező érvényű követelmények első szintjét. Az elsődleges szabályoknak való megfelelést bizonyítandó az elismert elszámoló társaságoknak jóváhagyásra be kell nyújtaniuk belső szabályaikat és eljárásaikat az Indiai Értékpapír- és Tőzsdetestülethez. Az RBI-rendszer keretében az engedélyezett elszámolóházaknak működésük során meg kell felelniük belső szabályaiknak és eljárásaiknak. Az említett belső szabályok és eljárások jelentik Indiában a jogilag kötelező érvényű követelmények második szintjét, amelynek részletes előírásokat kell tartalmaznia arra vonatkozóan, hogy az elismert elszámoló társaságok és engedélyezett elszámolóházak milyen módon fogják teljesíteni a szóban forgó előírásokat. Ezen túlmenően az elismert elszámoló társaságok és engedélyezett elszámolóházak belső szabályai és eljárásai további rendelkezéseket tartalmaznak, amelyek kiegészítik az elsődleges szabályok egyes szempontjait. Az elismert elszámoló társaságoknak és engedélyezett elszámolóházaknak a pénzügyi piaci infrastruktúrákra vonatkozó elveket végrehajtó belső szabályai és eljárásai az elismert elszámoló társaságokra és engedélyezett elszámolóházakra nézve jogilag kötelező érvényűek.
            
         
               (12)
            
            
               Az Indiában székhellyel rendelkező, elismert elszámoló társaságokra és engedélyezett elszámolóházakra alkalmazandó jogi és felügyeleti keretrendszer egyenértékűségének értékelése során figyelembe kell venni azt is, hogy a keretrendszer milyen eredménnyel csökkenti azokat a kockázatokat, amelyeknek az Unióban székhellyel rendelkező klíringtagok és kereskedési helyszínek a szóban forgó központi szerződő felekben való részvételük miatt ki vannak téve. A kockázatcsökkentés eredményét meghatározza egyrészt az érintett központi szerződő fél által végzett elszámolási tevékenységgel járó eredendő kockázat szintje, amelyet befolyásol azon pénzügyi piac mérete, ahol tevékenykedik, másrészt a központi szerződő felekre az említett kockázatcsökkentés tekintetében vonatkozó jogi és felügyeleti keretrendszer megfelelősége. Ahhoz, hogy a kockázatcsökkentés terén egyenértékű eredményt érjenek el, szigorúbb kockázatcsökkentési követelményekre van szükség azon központi szerződő felek esetében, amelyek tevékenységüket nagyobb pénzügyi piacokon végzik és így magasabb az eredendő kockázatuk, mint a kisebb pénzügyi piacokon tevékenykedő (és így alacsonyabb eredendő kockázattal rendelkező) központi szerződő felek esetében.
            
         
               (13)
            
            
               Azon pénzügyi piac, ahol az Indiában engedélyezett elismert elszámoló társaságok és engedélyezett elszámolóházak végzik elszámolási tevékenységüket, lényegesen kisebb, mint az a piac, ahol az Unióban székhellyel rendelkező központi szerződő felek folytatják tevékenységüket. Az elmúlt három évben Indiában elszámolt származtatott ügyletek teljes értéke nem érte el az Unióban elszámolt származtatott ügyletek teljes értékének 1 %-át. Következésképpen az Indiában székhellyel rendelkező elismert elszámoló társaságokban és engedélyezett elszámolóházakban való részvétel lényegesen kisebb kockázatot jelent az Unióban székhellyel rendelkező klíringtagok és kereskedési helyszínek számára, mint az Unióban engedélyezett központi szerződő felekben való részvételük.
            
         
               (14)
            
            
               Az Indiában székhellyel rendelkező, elismert elszámoló társaságokra és engedélyezett elszámolóházakra alkalmazandó jogi és felügyeleti keretrendszer ezért egyenértékűnek tekinthető, amennyiben alkalmas ezen alacsonyabb kockázati szint csökkentésére. Az Indiában elismert elszámoló társaságokra és engedélyezett elszámolóházakra alkalmazandó elsődleges szabályok, a pénzpiaci infrastruktúrákra vonatkozó elveket végrehajtó belső szabályokkal és eljárásokkal kiegészítve csökkentik az Indiában fennálló, alacsonyabb szintű kockázatot és a 648/2012/EU rendelet által megcélzottal egyenértékű kockázatcsökkentési eredményre vezetnek.
            
         
               (15)
            
            
               A Bizottság ezért megállapítja, hogy az indiai jogi és felügyeleti keretrendszer biztosítja, hogy az ott elismert elszámoló társaságok és engedélyezett elszámolóházak megfeleljenek a 648/2012/EU rendelet IV. címében meghatározott követelményekkel egyenértékű jogilag kötelező érvényű követelményeknek.
            
         
               (16)
            
            
               A 648/2012/EU rendelet 25. cikkének (6) bekezdésében foglalt második feltétel értelmében India jogi és felügyeleti keretrendszerének biztosítania kell az ott engedéllyel rendelkező központi szerződő felek folyamatos és hatékony felügyeletét, illetve a keretrendszernek a központi szerződő felekkel szembeni érvényesíthetőségét.
            
         
               (17)
            
            
               Az elismert elszámoló társaságok felügyelete az Indiai Értékpapír- és Tőzsdetestület hatáskörébe tartozik. Az Indiai Értékpapír- és Tőzsdetestület elfogadhatja az elismert elszámoló társaságok belső szabályait konkrét kérdéseket illetően, vagy módosíthatja azok belső szabályait, ami ugyanolyan hatással jár, mintha az érintett elismert elszámoló társaság fogadta volna el vagy módosította volna azokat. Ezen túlmenően az Indiai Értékpapír- és Tőzsdetestület a köz, a kereskedelem, a befektetők vagy az értékpapírpiac érdekében utasítást adhat ki az elismert elszámoló társaságoknak. Az elismert elszámoló társaságokat az Indiai Értékpapír- és Tőzsdetestület vizsgálat, ellenőrzés és audit alá vonhatja, és azoknak tájékoztatást kell nyújtaniuk az Indiai Értékpapír- és Tőzsdetestület számára üzleti tevékenységeikről. Az SCRA-rendelet az elismert elszámoló társaságok belső szabályainak és eljárásainak vagy az Indiai Értékpapír- és Tőzsdetestület által kiadott utasításoknak a megsértése esetére bírság kiszabását írja elő. Végül az elismert elszámoló társaságok engedélyeit a központi kormányzat vagy az Indiai Értékpapír- és Tőzsdetestület a köz vagy a kereskedelem érdekében visszavonhatja.
            
         
               (18)
            
            
               Az engedélyezett elszámolóházak felügyeletét az Indiai Központi Bank hajtja végre. Az Indiai Központi Bank tájékoztatást kérhet engedélyezett elszámolóházaktól és vizsgálatot folytathat telephelyükön, valamint ellenőrzéseket hajthat végre. Ezen túlmenően az Indiai Központi Bank bizonyos körülmények között utasítást adhat ki az engedélyezett elszámolóházaknak annak érdekében, hogy felhagyjanak helytelen magatartásukkal és hajtsák végre az adott helyzet orvoslásához szükséges intézkedéseket. Ezenfelül az Indiai Központi Bank a fizetési és elszámolási rendszerekről szóló törvényben foglalt rendelkezések és a rendeletek, végzések, illetve az Indiai Központi Bank által kiadott utasítások be nem tartása esetén bírságot szabhat ki. Végezetül az Indiai Központi Bank visszavonhatja az engedélyezett elszámolóház működtetésére irányuló engedélyt abban az esetben, ha az engedélyezett elszámolóház megsérti a fizetési és elszámolási rendszerekről szóló törvényben foglalt rendelkezéseket, a fizetési és elszámolási rendszerekről szóló rendeleteket, a végzéseket, illetve az Indiai Központi Bank által kiadott utasításokat, illetőleg nem felel meg az engedély megadásával kapcsolatos feltételeknek.
            
         
               (19)
            
            
               Meg kell tehát állapítani, hogy az Indiában engedélyezett elismert elszámoló társaságok és engedélyezett elszámolóházak tekintetében a jogi és felügyeleti keretrendszer folyamatosan biztosítja a hatékony felügyeletet és érvényesíthetőséget.
            
         
               (20)
            
            
               A 648/2012/EU rendelet 25. cikkének (6) bekezdésében foglalt harmadik feltétel értelmében India jogi és felügyeleti keretrendszerének ténylegesen egyenértékű rendszert kell biztosítania a harmadik ország jogi szabályozása alapján engedélyezett központi szerződő felek (a továbbiakban: harmadik országbeli központi szerződő felek) elismerése tekintetében.
            
         
               (21)
            
            
               A harmadik országbeli központi szerződő felek kérelmezhetik az RBI-rendszer keretében az „engedélyezett elszámolóházként” való engedélyezésüket, ami lehetővé teszi a harmadik országbeli központi szerződő felek számára, hogy ugyanazt az elszámolási szolgáltatást nyújthassák, mint az Indiában székhellyel rendelkező központi szerződő felek. A harmadik országbeli központi szerződő felek mentesülhetnek Indiában bizonyos, az elismert elszámoló társaságokra és engedélyezett elszámolóházakra alkalmazandó követelmények alól, feltéve, hogy megfelelnek a pénzügyi piaci infrastruktúrákra vonatkozó elveknek, valamint hogy az Indiai Központi Bank és a harmadik országbeli felügyeleti hatóság együttműködési megállapodást kötött. Az engedély iránti kérelem értékelése a harmadik országbeli felügyeleti hatóság által biztosított információkon alapulhat.
            
         
               (22)
            
            
               Meg kell tehát állapítani, hogy India jogi és felügyeleti keretrendszere ténylegesen egyenértékű rendszert biztosít a harmadik országbeli központi szerződő felek elismerése tekintetében.
            
         
               (23)
            
            
               Ez a határozat az elfogadásakor az Indiában alkalmazandó, az elismert elszámoló társaságokra és engedélyezett elszámolóházakra vonatkozó, jogilag kötelező érvényű követelményeken alapul. A Bizottságnak az ESMA-val együttműködésben továbbra is rendszeres jelleggel nyomon kell követnie az elismert elszámoló társaságokkal és engedélyezett elszámolóházakkal kapcsolatos jogi és felügyeleti keretrendszer alakulását, valamint az e határozat meghozatalának alapját képező feltételek teljesülését.
            
         
               (24)
            
            
               Az Indiában engedélyezett központi szerződő felekre Indiában alkalmazandó jogi és felügyeleti keretrendszer rendszeres felülvizsgálata nem érinti a Bizottság azon lehetőségét, hogy az általános felülvizsgálat keretein kívül bármikor célzott felülvizsgálatot végezzen, ha lényeges fejlemények szükségessé teszik, hogy a Bizottság újraértékelje az e határozatban megállapított egyenértékűséget. Az újraértékelés e határozat visszavonásához vezethet.
            
         
               (25)
            
            
               Az e határozatban előírt intézkedések összhangban vannak az Európai Értékpapír-bizottság véleményével,
            
         ELFOGADTA EZT A HATÁROZATOT:
   1. cikk
   (1)   A 648/2012/EU rendelet 25. cikkének (6) bekezdése alkalmazásában Indiának az ott engedéllyel rendelkező, elismert elszámoló társaságokra alkalmazandó jogi és felügyeleti keretrendszere, amely az értékpapír-szerződésekre vonatkozó 1956. évi törvényt (SCRA-rendelet), az értékpapír-szerződésekre (tőzsde és elszámoló társaságok) vonatkozó 2012. évi rendeleteket és a 2013. szeptember 4-i körlevelet foglalja magában, egyenértékűnek tekintendő a 648/2012/EU rendeletben rögzített követelményekkel.
   (2)   A 648/2012/EU rendelet 25. cikkének (6) bekezdése alkalmazásában Indiának az ott engedéllyel rendelkező elszámolóházakra alkalmazandó, a fizetési és elszámolási rendszerekről szóló, 2007. évi törvényből és a fizetési és elszámolási rendszerekről szóló, 2008. évi rendeletekből álló jogi és felügyeleti keretrendszere, kiegészítve a pénzügyi piaci infrastruktúrák szabályozására és felügyeletére vonatkozó szakpolitikai dokumentummal, egyenértékűnek tekintendő a 648/2012/EU rendeletben rögzített követelményekkel.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. december 15-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 201., 2012.7.27., 1. o.
   
   
      (2)  A Fizetési és Elszámolási Rendszerek Bizottságának neve 2014. szeptember 1-jével Fizetési és Piaci Infrastruktúra Bizottságra változott.